70 ກວ່າຄົນເສຍຊີວິດ ຍ້ອນແຜ່ນດິນໄຫວ ໃນມຽນມາ (ເບິ່ງສະລາຍດ໌)
ມຽນມາກ່າວວ່າ ຜູ້ເສຍຊີວິດຍ້ອນແຜ່ນດິນໄຫວ ເພີ່ມຂຶ້ນເປັນ 70 ກວ່າຄົນ
ເຈົ້າໜ້າທີ່ມຽນມາກ່າວວ່າ ຈຳນວນຜູ້ເສຍຊີວິດ ຍ້ອນ ແຜ່ນດິນໄຫວທີ່ມີຄວາມແຮງແທກໄດ້ 6 8 ໃນວັນພະຫັດ ຜ່ານມານີ້ໄດ້ເພີ່ມຂຶ້ນເປັນຫຼາຍກວ່າ 70 ຄົນແລ້ວພ້ອມທັງ ມີຜູ້ໄດ້ຮັບບາດເຈັບອີກຫຼາຍກວ່າ 100 ຄົນ ແຜ່ນດິນໄຫວດັ່ງກ່າວເກີດຂຶ້ນໃນພາກຕາເວັນອອກຂອງ ມຽນມາ ໃນບໍລິເວນໃກ້ໆຊາຍແດນໄທແລະລາວ ຈຸດສູນ ກາງຂອງແຜ່ນດິນໄຫວແມ່ນປະມານ 90 ຫຼັກ ກິໂລແມັດ ຫ່າງຈາກເມືອງຊຽງຣາຍຂອງໄທໄປທາງທິດເໜືອແລະໄດ້ ສ້າງຄວາມເສຍຫາຍແຕ່ພຽງເລັກນ້ອຍ ພວກນັກຊ່ຽວຊານ ຂອງສະຫະລັດກ່າວວ່າ ແຜ່ນ ດິນໄຫວທີ່ວ່ານີ້ເກີດຂຶ້ນຢູ່ ເລິກຈາກໜ້າດິນລົງໄປແຕ່ພຽງ 10 ກິໂລແມັດທໍ່ນັ້ນ ວິທະຍຸຂອງທາງການມຽນມາໄດ້ອ້າງຄຳເວົ້າຂອງພວກເຈົ້າໜ້າທີ່ມຽນມາທີ່ກ່າວວ່າມີເຮືອນ ຢ່າງນ້ອຍ 390 ຫຼັງ ວັດວາອາຮາມ 14 ແຫ່ງແລະຕຶກໂຮງການຂອງລັດຖະບານ 9 ບ່ອນ ໄດ້ຖືກທຳລາຍຢູ່ໃນບໍລິເວນໃກ້ໆຈຸດສູນກາງ ຂອງແຜ່ນດິນໄຫວ ລັດຖະມົນຕີກະຊວງຕ່າງປະເທດສະຫະລັດທ່ານນາງ Hillary Clinton ໄດ້ສະແດງຄວາມ ເສົ້າສະຫຼົດໃຈກ່ຽວກັບການເສຍຊີວິດ ໃນເຫດແຜ່ນດິນໄຫວຄັ້ງນີ້ ມີແມ່ຍິງຄົນນຶ່ງຢູ່ປະເທດໄທໄດ້ເສຍຊີວິດ ເວລາຝາເຮືອນຂອງລາວລົ້ມທັບ ບັນດາພະນັກງານອົງການໃຫ້ຄວາມຊ່ອຍເຫຼືອກ່າວວ່າເຂົາເຈົ້າຢ້ານວ່າໂຕເລກພວກທີ່ເສຍ ຊີວິດອາດຈະເພີ່ມຂຶ້ນອີກ ຂະນະທີ່ສະພາບການຢູ່ໃນເຂດສອກຫຼີກຫ່າງໄກໄດ້ເປັນທີ່ຮູ້ກັນ ຫ້ອງການປະສານງານດ້ານມະນຸດສະທຳຂອງອົງການສະຫະປະຊາຊາດກ່າວວ່າ ມີຄວາມ ສ່ຽງສູງທີ່ຈະເກີດດິນເຈື່ອນຫຼືດິນຖະຫຼົ່ມ ໃນເຂດທີ່ໄດ້ຮັບຜົນກະທົບ